กรมปศุสัตว์ คัดเลือกพระโคเพิ่มและพระโคพูล อายุ 9 ปี พันธุ์ขาวลำพูน ใช้ในพระราชพิธีจรดพระนังคัลแรกนาขวัญ ปี 2562
กรมปศุสัตว์ คัดเลือกพระโคเพิ่ม และพระโคพูล อายุ 9 ปี พันธุ์ขาวลำพูน ใช้ในพระราชพิธีจรดพระนังคัลแรกนาขวัญ ปี 2562               นายอำพันธ์ เวฬุตันติ รองอธิบดีกรมปศุสัตว์ เปิดเผยว่า กระทรวงเกษตรและสหกรณ์ ได้มอบหมายให้กรมปศุสัตว์ เป็นหน่วยงานคัดเลือกพระโคเพื่อใช้ในพระราชพิธีจรดพระนังคัลแรกนาขวัญ โดยการดำเนินการคัดเลือกโคเพื่อเป็นพระโคตามหลักเกณฑ์ คือ ต้องเป็นโคเพศผู้ ที่มีลักษณะดี รูปร่างสมบูรณ์แข็งแรง เช่น มีความสูงไม่ต่ำว่า 150 เซนติเมตร ความยาวลำตัวไม่น้อยกว่า 120 เซนติเมตร โคทั้งคู่มีสีเดียวกัน กิริยามารยาทเรียบร้อย เขาลักษณะโค้งสวยงามเท่ากัน หางยาวสวยงาม มีขวัญหน้า ขวัญทัดดอกไม้ซ้ายขวาและขวัญหลังถูกต้อง มีขาและกีบข้อเท้าแข็งแรง มองดูด้านข้างลำตัวจะเป็นสี่เหลี่ยม สำหรับในปีนี้ กรมปศุสัตว์ได้ทำการคัดเลือกพระโคเพื่อใช้ในพระราชพิธีจรดพระนังคัลแรกนาขวัญ 2 คู่ เป็นพระโคแรกนาขวัญ 1 คู่ ได้แก่ พระโคเพิ่มและพระโคพูล อายุ 9 ปี ซึ่งเป็นโคพันธุ์ขาวลำพูน มีสีผิวขาวอมชมพู ขนสีขาวสะอาด เขามีสีขาว เป็นลำเทียนโค้งสวยงาม เคยปฏิบัติหน้าที่พระโคแรกนาขวัญมาแล้ว 2 ครั้ง ในปี 2559 และปี 2560 ส่วนพระโคสำรอง 1 คู่ คือ พระโคพอและพระโคเพียง อายุ 7 ปี เคยปฏิบัติหน้าที่มาแล้วปี 2561 ทั้งนี้พระโคที่ผ่านการคัดเลือกแล้วจะต้องทำการฝึกเป็นเวลา 1 ปี               รองอธิบดีกรมปศุสัตว์ กล่าวอีกว่า การประกอบพระราชพิธีจรดพระนังคัลแรกนาขวัญ ได้กำหนดให้ใช้พระโคเพศผู้เข้าร่วมพระราชพิธีเสมอมาตั้งแต่รัชกาลที่ 1เป็นตัวแทนของความเข้มแข็งและความอุดมสมบูรณ์ในการประกอบอาชีพทางการเกษตร และเพื่อเป็นขวัญกำลังใจแก่เกษตรกรอันเป็นวันมงคลในการเริ่มทำการเพาะปลูก